ระเบียบคณะกรรมการส่งเสริมการพัฒนาฝีมือแรงงาน

ว่าด้วยการรับเงิน การจ่ายเงิน การเก็บรักษาเงิน

และการบริหารกองทุนพัฒนาฝีมือแรงงาน พ.ศ. ๒๕๖๒

โดยที่เป็นการสมควรปรับปรุงระเบียบคณะกรรมการส่งเสริมการพัฒนาฝีมือแรงงานว่าด้วยการรับเงิน การจ่ายเงิน การเก็บรักษาเงิน และการบริหารกองทุนพัฒนาฝีมือแรงงาน พ.ศ. ๒๕๔๗   
ให้สอดคล้องกับพระราชบัญญัติการบริหารทุนหมุนเวียน พ.ศ. ๒๕๕๘

อาศัยอำนาจตามความในมาตรา ๒๗ วรรคสี่ แห่งพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ และมาตรา ๓๙ (๓) แห่งพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติส่งเสริมการพัฒนาฝีมือแรงงาน (ฉบับที่ ๒) พ.ศ. ๒๕๕๗ คณะกรรมการส่งเสริมการพัฒนาฝีมือแรงงานโดยความเห็นชอบของกระทรวงการคลัง จึงวางระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการส่งเสริมการพัฒนาฝีมือแรงงาน ว่าด้วยการรับเงิน การจ่ายเงิน การเก็บรักษาเงิน และการบริหารกองทุนพัฒนาฝีมือแรงงาน พ.ศ. ๒๕๖๒”

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิก (๑) ระเบียบคณะกรรมการส่งเสริมการพัฒนาฝีมือแรงงานว่าด้วยการรับเงิน การจ่ายเงิน การเก็บรักษาเงิน และการบริหารกองทุนพัฒนาฝีมือแรงงาน พ.ศ. ๒๕๔๗ (๒) ระเบียบคณะกรรมการส่งเสริมการพัฒนาฝีมือแรงงานว่าด้วยการรับเงิน การจ่ายเงิน การเก็บรักษาเงิน และการบริหารกองทุนพัฒนาฝีมือแรงงาน (ฉบับที่ ๒) พ.ศ. ๒๕๕๑

ข้อ ๔ ในระเบียบนี้

“กองทนุ” หมายความว่า กองทุนพัฒนาฝีมีือแรงงาน

“เงินกู้ยืม” หมายความว่า เงินกู้ยืมกองทุนพัฒนาฝีมือแรงงาน

“เงินสมทบ” หมายความว่า เงินสมทบกองทุนพัฒนาฝีมือแรงงาน

“คณะกรรมการ” หมายความว่า คณะกรรมการส่งเสริมการพัฒนาฝีมือแรงงาน

“หน่วยงาน” หมายความว่า สถาบันพัฒนาฝีมือแรงงาน สำนักงานพัฒนาฝีมือแรงงาน หรือหน่วยงานในสังกัดกรมพัฒนาฝีมือแรงงานที่มีการรับหรือจ่ายเงินกองทุนตามระเบียบนี้

“หน่วยบริการ” หมายความว่า ธนาคาร หรือองค์กรบริการทั้งภาครัฐและเอกชน  
ที่กรมพัฒนาฝีมือแรงงานได้ตกลงรับเป็นหน่วยบริการ เพื่อดำเนินการรับหรือจ่ายเงินกองทุนตามระเบียบนี้

ข้อ ๕ วิธีปฏิบัติอื่นใดที่มิได้กำหนดไว้ในระเบียบนี้ ให้นำระเบียบของทางราชการ มาใช้บังคับ โดยอนุโลม หากไม่สามารถปฏิบัติตามระเบียบของทางราชการได้ ให้ขอทำความตกลงกับกระทรวงการคลัง เป็นกรณีไป

ข้อ ๖ ให้ปลัดกระทรวงแรงงานรักษาการตามระเบียบนี้

หมวด ๑

หลักทั่วไป

ข้อ ๗ กองทุนมีวัตถุประสงค์ เพื่อเป็นทุนหมุนเวียนสำหรับใช้จ่ายเกี่ยวกับการส่งเสริม  
การพัฒนาฝีมือแรงงาน

ข้อ ๘ กองทุนประกอบด้วย

(๑) เงินที่โอนมาจากเงินกองทุนพัฒนาฝีมือแรงงานที่จัดตั้งขึ้นตามมติคณะรัฐมนตรี   
และดำเนินการบริหารกองทุนตามระเบียบกระทรวงแรงงานและสวัสดิการสังคมว่าด้วยกองทุนพัฒนาฝีมือแรงงาน พ.ศ. ๒๕๓๙

(๒) เงินอุดหนุนที่รัฐบาลจัดสรรให้

(๓) เงินสมทบที่ผู้ประกอบกิจการส่งเข้ากองทุน

(๔) ค่าธรรมเนียมหรือค่าทดสอบที่จัดเก็บได้ตามพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕

(๕) เงินและหรือทรัพย์สินที่มีผู้บริจาคให้กองทุน

(๖) ดอกผลหรือผลประโยชน์ที่เกิดจากกองทุน

(๗) เงินและหรือทรัพย์สินที่ตกเป็นของกองทุนนอกจาก (๑) ถึง (๖) ที่กองทุนได้รับไม่ว่ากรณีใด

หมวด ๒

การรับเงิน การจ่ายเงิน และการเก็บรักษาเงิน

ข้อ ๙ ให้กรมพัฒนาฝีมือแรงงานน าเงินของกองทุนฝากกระทรวงการคลัง โดยให้เปิดบัญชีเงินฝาก ไว้ที่กรมบัญชีกลาง กระทรวงการคลัง หรือสำนักงานคลังจังหวัด แล้วแต่กรณี ชื่อบัญชี “กองทุนพัฒนาฝีมือแรงงาน” เพื่อฝากเงินของกองทุน และห้ามมิให้นำเงินไปใช้จ่ายก่อนส่งเข้าบัญชีเงินฝาก

ในกรณีที่มีความจำเป็น กรมพัฒนาฝีมือแรงงานอาจขอเปิดบัญชีเงินฝากไว้ ณ ธนาคารพาณิชย์ หรือธนาคารที่เป็นรัฐวิสาหกิจ หรือธนาคารที่เป็นสถาบันการเงินเฉพาะกิจของรัฐ ในชื่อบัญชี “กองทุนพัฒนา ฝีมือแรงงาน” เพื่อไว้ใช้จ่ายตามวัตถุประสงค์หรือเพื่อรับรายรับของกองทุนภายในวงเงินและเงื่อนไข ที่คณะกรรมการกำหนด โดยความเห็นชอบของกระทรวงการคลัง

ข้อ ๑๐ ให้กรมพัฒนาฝีมือแรงงานน าเงินที่กองทุนได้รับฝากกระทรวงการคลัง โดยส่งเข้า บัญชีเงินฝากตามข้อ ๙ วรรคหนึ่ง ภายในสามวันทำการนับแต่วันที่ได้รับเงิน

ข้อ ๑๑ การรับเงินของกองทุนให้รับได้ ดังนี้

(๑) กรณีกรมพัฒนาฝีมือแรงงานหรือหน่วยงานเป็นผู้รับให้รับได้เป็นเงินสด เช็ค หรือธนาณัติ

(๒) กรณีหน่วยบริการเป็นผู้รับ ให้รับได้ตามเงื่อนไขที่ตกลงไว้กับกรมพัฒนาฝีมือแรงงาน

ข้อ ๑๒ เช็คที่จะรับตามข้อ ๑๑ ต้องมีลักษณะและเงื่อนไข ดังนี้

(๑) เป็นเช็คของธนาคารและต้องมิใช่เช็คโอนสลักหลัง

(๒) เป็นเช็คที่มีรายการครบถ้วนตามมาตรา ๙๘๘ แห่งประมวลกฎหมายแพ่งและพาณิชย์

(๓) เป็นเช็คที่ลงวันที่ในวันที่นำเช็คนั้นมาชำระหรือเป็นเช็คที่ลงวันที่ก่อนวันที่นำเช็คนั้นมาชำระไม่เกินเจ็ดวัน

(๔) เป็นเช็คขีดคร่อมสั่งจ่ายกองทุนพัฒนาฝีมือแรงงาน และขีดฆ่าคำว่า “หรือผู้ถือ” ออก

ข้อ ๑๓ การจ่ายเงินกองทุนให้จ่ายได้ ในกรณีดังต่อไปนี้

(๑) จ่ายเป็นเงินกู้ยืมให้แก่ผู้รับการฝึก

(๒) จ่ายเป็นเงินกู้ยืมให้แก่ผู้ดำเนินการฝึก หรือผู้ดำเนินการทดสอบมาตรฐานฝีมือแรงงาน หรือผู้ประกอบกิจการ

(๓) จ่ายเป็นเงินช่วยเหลือหรืออุดหนุนตามหลักเกณฑ์ที่คณะกรรมการประกาศกำหนด

(๔) จ่ายเป็นค่าใช้จ่ายในการบริหารกองทุน

ข้อ ๑๔ การจ่ายเงิน ให้จ่ายโดยวิธีการ ดังต่อไปนี้

(๑) จ่ายเป็นเช็ค

(๒) จ่ายทางหน่วยบริการตามเงื่อนไขที่ตกลงไว้กับกรมพัฒนาฝีมือแรงงาน

ข้อ ๑๕ การจ่ายเงินตามข้อ ๑๓ ให้บุคคลดังต่อไปนี้ เป็นผู้มีอำนาจอนุมัติจ่ายเงิน

(๑) อธิบดีหรือผู้ซึ่งอธิบดีมอบหมายที่ดำรงตำแหน่งประเภทอำนวยการระดับสูงหรืออำนวยการระดับต้นหรือประเภทวิชาการระดับช านาญการพิเศษ สำหรับกรณีกรมพัฒนาฝีมือแรงงานเป็นผู้จ่าย

(๒) ผู้อำนวยการหน่วยงาน สำหรับกรณีหน่วยงานเป็นผู้จ่าย

ข้อ ๑๖ การออกเช็ค ให้กระทำ ดังนี้

(๑) กรณีกรมพัฒนาฝีมือแรงงานเป็นผู้สั่งจ่าย ต้องมีผู้ลงลายมือชื่อในเช็คร่วมกันสองฝ่าย ฝ่ายละหนึ่งคน ได้แก่ อธิบดีหรือรองอธิบดี ฝ่ายหนึ่ง กับผู้อำนวยการกองส่งเสริมการพัฒนาฝีมือแรงงาน หรือข้าราชการพลเรือนสามัญซึ่งดำรงตำแหน่งประเภทวิชาการไม่ต่ำกว่าระดับชำนาญการพิเศษ ที่ปฏิบัติราชการ ณ กองส่งเสริมการพัฒนาฝีมือแรงงาน อีกฝ่ายหนึ่ง

(๒) กรณีหน่วยงานเป็นผู้สั่งจ่าย ต้องมีผู้ลงลายมือชื่อในเช็คร่วมกันสองฝ่าย ฝ่ายละหนึ่งคน ได้แก่ ผู้อำนวยการหน่วยงานหรือข้าราชการพลเรือนสามัญซึ่งดำรงตำแหน่งประเภทวิชาการไม่ต่ำกว่า ระดับชำนาญการพิเศษที่ปฏิบัติราชการ ณ หน่วยงานนั้น ฝ่ายหนึ่ง กับข้าราชการพลเรือนสามัญ ซึ่งดำรงตำแหน่งประเภทวิชาการไม่ต่ำกว่าระดับปฏิบัติการหรือประเภททั่วไประดับชำนาญงาน ที่ปฏิบัติราชการ ณ หน่วยงานนั้น  
อีกฝ่ายหนึ่ง

ข้อ ๑๗ การรับหรือการจ่ายเงินทุกครั้งให้มีหลักฐานการรับหรือการจ่ายเงิน และให้กรมพัฒนาฝีมือแรงงาน หรือหน่วยงานเก็บไว้ เพื่อให้สำนักงานการตรวจเงินแผ่นดินตรวจสอบ

หมวด ๓

การบริหารกองทุน

ข้อ ๑๘ ให้มีคณะอนุกรรมการบริหารกองทุนพัฒนาฝีมือแรงงาน ประกอบด้วย อธิบดีกรมพัฒนาฝีมือแรงงาน เป็นประธานอนุกรรมการ ผู้แทนกระทรวงการคลัง ผู้แทนสำนักงบประมาณ และผู้แทนกรมพัฒนาฝีมือแรงงานที่อธิบดีกรมพัฒนาฝีมือแรงงานมอบหมาย เป็นอนุกรรมการ และอนุกรรมการผู้ทรงคุณวุฒิ จำนวนไม่เกินสามคนซึ่งประธานอนุกรรมการแต่งตั้งโดยความเห็นชอบของกระทรวงการคลัง จากผู้มีความรู้ความเชี่ยวชาญและประสบการณ์ ด้านการเงิน เศรษฐศาสตร์ การลงทุน กฎหมาย หรือด้านอื่นที่เกี่ยวข้อง

ให้ผู้บริหารกองทุนพัฒนาฝีมือแรงงานซึ่งคณะอนุกรรมการบริหารกองทุนพัฒนาฝีมือแรงงาน แต่งตั้งเป็นอนุกรรมการและเลขานุการ

ข้อ ๑๙ อนุกรรมการผู้ทรงคุณวุฒิในคณะอนุกรรมการบริหารกองทุนพัฒนาฝีมือแรงงาน ต้องไม่เป็นผู้ประกอบกิจการที่ขัดหรือแย้งกับวัตถุประสงค์ของกองทุนพัฒนาฝีมือแรงงาน ต้องมีคุณสมบัติ   
และไม่มีลักษณะต้องห้าม ดังต่อไปนี้

(๑) มีสัญชาติไทย

(๒) มีอายุไม่เกินหกสิบห้าปีบริบูรณ์

(๓) ไม่เป็นบุคคลล้มละลาย คนไร้ความสามารถ หรือคนเสมือนไร้ความสามารถ

(๔) ไม่เคยได้รับโทษจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิด   
ที่ได้กระทำโดยประมาทหรือความผิดลหุโทษ

(๕) ไม่เคยถูกลงโทษไล่ออก ปลดออก หรือให้ออกจากงาน เพราะทุจริตต่อหน้าที่  
หรือประพฤติชั่วอย่างร้ายแรง

(๖) ไม่เป็นผู้ดำรงตำแหน่งทางการเมือง สมาชิกสภาท้องถิ่นหรือผู้บริหารท้องถิ่น หรือกรรมการหรือผู้ดำรงตำแหน่งที่รับผิดชอบในการบริหารพรรคการเมือง ที่ปรึกษาพรรคการเมือง หรือเจ้าหน้าที่ของพรรคการเมือง

(๗) ไม่เป็นผู้มีส่วนได้เสียในการดำเนินงานของกองทุนพัฒนาฝีมือแรงงาน ไม่ว่าโดยตรง   
หรือโดยอ้อม

ข้อ ๒๐ อนุกรรมการผู้ทรงคุณวุฒิมีวาระการดำรงตำแหน่งคราวละสี่ปี

ในกรณีที่อนุกรรมการผู้ทรงคุณวุฒิพ้นจากตำแหน่งก่อนวาระ ให้ผู้ได้รับแต่งตั้งแทนตำแหน่ง ที่ว่างอยู่ในตำแหน่งเท่ากับวาระที่เหลืออยู่ของอนุกรรมการซึ่งได้แต่งตั้งไว้แล้ว

เมื่อครบกำหนดตามวาระในวรรคหนึ่ง หากยังมิได้มีการแต่งตั้งอนุกรรมการผู้ทรงคุณวุฒิ  
ขึ้นใหม่ ให้อนุกรรมการซึ่งพ้นจากตำแหน่งตามวาระนั้นอยู่ในตำแหน่งเพื่อดำเนินงานต่อไปจนกว่าอนุกรรมการ ซึ่งได้รับแต่งตั้งใหม่เข้ารับหน้าที่

อนุกรรมการผู้ทรงคุณวุฒิซึ่งพ้นจากตำแหน่งตามวาระ อาจได้รับแต่งตั้งอีกได้แต่จะดำรง  
ตำแหน่ง ติดต่อกันเกินสองวาระไม่ได้

ข้อ ๒๑ นอกจากการพ้นจากตำแหน่งตามวาระ อนุกรรมการผู้ทรงคุณวุฒิในคณะอนุกรรมการ บริหารกองทุนพัฒนาฝีมือแรงงาน พ้นจากตำแหน่งเมื่อ

(๑) ตาย

(๒) ลาออก

(๓) ประธานอนุกรรมการใหอ้อกโดยความเห็นชอบของกระทรวงการคลัง เพราะบกพร่อง  
ต่อหน้าที่ มีความประพฤติเสื่อมเสีย หรือหย่อนความสามารถ

(๔) ขาดคุณสมบัติหรือมีลักษณะต้องห้ามตามข้อ ๑๙

ข้อ ๒๒ คณะอนุกรรมการบริหารกองทุนพัฒนาฝีมือแรงงานมีอำนาจหน้าที่ ดังต่อไปนี้

(๑) กำหนดนโยบาย กำกับดูแลการบริหารจัดการ และติดตามการดำเนินงานให้เป็นไป  
ตามวัตถุประสงค์ของกองทุนพัฒนาฝีมือแรงงาน

(๒) กำหนดข้อบังคับว่าด้วยการบริหารงานบุคคล การเงิน การพัสดุ ตลอดจนการกำหนด ค่าตอบแทน สิทธิประโยชน์หรือสวัสดิการต่าง ๆ ของผู้บริหารกองทุนพัฒนาฝีมือแรงงาน พนักงาน และลูกจ้าง ให้สอดคล้องกับมาตรฐานที่คณะกรรมการนโยบายการบริหารทุนหมุนเวียนตามกฎหมาย ว่าด้วยการบริหารทุนหมุนเวียนกำหนด

(๓) พิจารณาอนุมัติแผนการดำเนินงานประจำปี

(๔) แต่งตั้งผู้บริหารกองทุนพัฒนาฝีมือแรงงาน

(๕) ปฏิบัติการอื่นใดตามที่กฎหมายกำหนดให้เป็นอำนาจหน้าที่ของคณะกรรมการบริหาร  
ทุนหมุนเวียนตามกฎหมายว่าด้วยการบริหารทุนหมุนเวียนหรือตามที่คณะกรรมการส่งเสริมการพัฒนาฝีมือแรงงานมอบหมาย

ข้อ ๒๓ ให้ผู้บริหารทุนหมุนเวียนจัดทำแผนการดำเนินงานประจำปี ตามแบบที่ กระทรวงการคลังกำหนด ซึ่งอย่างน้อยต้องประกอบด้วย ผลการดำเนินงานของปีที่ผ่านมา แผนการปฏิบัติงาน ประมาณการรายรับประจำปี ประมาณการรายจ่ายประจำปี และประมาณการกระแสเงินสด เพื่อนำเสนอคณะอนุกรรมการบริหารกองทุนพัฒนาฝีมือแรงงานพิจารณาอนุมัติ ก่อนเสนอขอความเห็นชอบ  
จากคณะกรรมการ อย่างน้อยหกสิบวัน ก่อนวันเริ่มต้นปีงบประมาณของทุกปี และให้ส่งกระทรวงการคลังอย่างน้อยสามสิบวันก่อนวันเริ่มต้นปีงบประมาณของทุกปี เพื่อใช้ประกอบการกำกับดูแล การบริหารทุนหมุนเวียนและติดตามการประเมินผลการดำเนินงาน

หมวด ๔

การบัญชีและตรวจสอบ

ข้อ ๒๔ ให้กรมพัฒนาฝีมือแรงงานจัดทำบัญชีและรายงานการเงินของกองทุน ให้สอดคล้องกับมาตรฐานการจัดทำบัญชีภาครัฐที่กระทรวงการคลังกำหนด โดยสามารถพิจารณากำหนดให้หน่วยงานจัดทำบัญชีและรายงานการเงิน ให้สอดคล้องกับหลักการและนโยบายบัญชีที่กรมพัฒนาฝีมือแรงงานกำหนด และส่งให้สำนักงานการตรวจเงินแผ่นดินภายในหกสิบวันนับแต่วันสิ้นปีบัญชี

ให้กรมพัฒนาฝีมือแรงงานนำส่งรายงานทางการเงินพร้อมด้วยรายงานการสอบบัญชีของสำนักงานการตรวจเงินแผ่นดินต่อกระทรวงการคลังภายในสามสิบวันนับแต่วันที่ได้รับรายงานจากสำนักงานการตรวจเงินแผ่นดิน

ข้อ ๒๕ เพื่อประโยชน์ในการจัดทำรายงานการเงินในภาพรวมของแผ่นดิน ให้กรมพัฒนา ฝีมือแรงงานจัดส่งข้อมูลทางบัญชีของกองทุนเข้าสู่ระบบการบริหารการเงินการคลังภาครัฐด้วยระบบ อิเล็กทรอนิกส์ (GFMIS) ที่ถูกต้องและเป็นปัจจุบัน ตามหลักเกณฑ์และวิธีการที่กรมบัญชีกลางกำหนด

ข้อ ๒๖ ให้มีระบบการตรวจสอบภายในเพื่อตรวจสอบการดำเนินงานต่าง ๆ ของกองทุน   
ตามมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ หรือมาตรฐานสากล   
การปฏิบัติงานวิชาชีพการตรวจสอบภายใน และรายงานผลการตรวจสอบให้อธิบดีทราบอย่างน้อยปีละครั้ง

บทเฉพาะกาล

ข้อ ๒๗ ในวาระเริ่มแรก ให้ผู้อำนวยการกองส่งเสริมการพัฒนาฝีมือแรงงาน กรมพัฒนาฝีมือแรงงาน ปฏิบัติหน้าที่ผู้บริหารกองทุนพัฒนาฝีมือแรงงานไปพลางก่อนจนกว่าคณะอนุกรรมการบริหารกองทุนพัฒนาฝีมือแรงงานจะได้แต่งตั้งผู้บริหารกองทุนพัฒนาฝีมือแรงงาน

ข้อ ๒๘ บรรดาประกาศ แนวปฏิบัติ หลักเกณฑ์ วิธีการ หรือคำสั่งที่ออกตามระเบียบ คณะกรรมการส่งเสริมการพัฒนาฝีมือแรงงานว่าด้วยการรับเงิน การจ่ายเงิน การเก็บรักษาเงิน และการบริหารกองทุนพัฒนาฝีมือแรงงาน พ.ศ.๒๕๔๗ และที่แก้ไขเพิ่มเติม ที่ใช้บังคับอยู่ในวันก่อนวันที่ระเบียบนี้ใช้บังคับ ให้ยังคงใช้บังคับได้ต่อไปเพียงเท่าที่ไม่ขัดหรือแย้งกับระเบียบนี้ จนกว่าจะมีประกาศแนวปฏิบัติ หลักเกณฑ์ วิธีการ หรือคำสั่งที่ออกตามระเบียบนี้ใช้บังคับ

ประกาศ ณ วันที่ ๑๕ สิงหาคม พ.ศ. ๒๕๖๒

สุทธิ สโุกศล

ปลัดกระทรวงแรงงาน

ประธานกรรมการส่งเสริมการพัฒนาฝีมือแรงงาน